  Анжелика Тихонова корреспондент 1-тӥ инвожое, Нылпиосты утён нуналэ, Ижкарын бадӟым шулдыръяськон радъяськоз. Ужрадъёс трос пӧртэм интыосын ортчозы, ивортэ Удмуртиысь тӧролэн но кивалтэтлэн пресс-службазы. Сяме пыремъя, нылпиосты Космонавтъёслэн парказы, Горький нимо гужем садын, Киров нимо паркын но Удмуртиысь зоопаркын шулдыртозы. Со сяна, ужрадъёс Металлургъёслэн скверазы, Сети-паркын, калык творчествоя «Спартак» юрт дорысь но «Восточный» лулчеберетъя юрт дорысь скверъёсын ортчозы Тазалыклэн арез улсын радъясьёс нимысьтыз программа дасязы. Спортлы но тазалыклы сӥзем шулдыръяськонъёс пӧртэм интыосын ортчозы. Киров нимо паркысь фан-зонаын инкуазез утёнлы сӥзем «Бежим со смыслом» марафон ортчоз. Отчы вань мылкыд карисьёс пыриськыны быгатозы. Люкаськемъёс понна фитнес-разминка, эктонъя коллективъёслэн возьматонъёссы радъяськозы, дунтэк туспуктэм лэсьтон интыос луозы. Парклэн аллеяяз «Город профессий» усьтӥськоз. Котькуд нылпилэн тылпу кысӥсь, сюрес вылтӥ ветлон куронъёсты чаклась инспектор, эмчи, блогер яке парикмахер кариськемез луоз. 12 часын пиналъёслы концерт кутскоз. Со улсын «Пичи шоу – бадӟым кизили» ӵектослэн йылпумъясь концертэз ортчоз. Валтӥсь сцена вылын Удмуртиысь 13 ёросъёсысь 26 коллективъёс но солистъёс асьсэды возьматозы. Соос бӧрсьы сцена вылэ Мария Ляминалэн вокалъя студиез потоз. Озьы ик нылпиослы Оле Лукой интерактивной студилэн кырӟанъя конкурсаз финалэ потэмъёслэн концертсы луоз. Учкисьёсты нимысьтыз ӧтем куно - «Юная звезда» ӵектослэн финалистэз, «Голос. Дети» ӵектосэ пыриськись Лиза Перминова - шумпоттоз. 17 часын Киров нимо паркысь фан-зонаын Удмуртиын но мукет улосвылъёсын пусъем эктонъя коллективъёслэн но егит кырӟасьёслэн концертсы ортчоз. Со вакытэ бичам коньдонэз Нылгаысь нылпи юртлы келялозы. 12 часын Сети-паркын «Seti Sport Fest №1» фестиваль усьтӥськоз. Со улсын ушу, кикбоксинг, трикинг но паркур амалъёсъя ӵошатсконъёс, кикбоксинг-формсъя Удмуртилэн люкам командаезлэн, Дуннелэн чемпионъёсызлэн возьматонзы, эктонъя нылпи коллективъёслэн, эстрадая студилэн но Чирлидинглэн возьматонъёссы ортчозы. Таяз арын куд-ог интыосты мыло-кыдо адямиослэн кичӧлтэмзыя радъялозы 11 часын Ижкарысь куинь интыосын «Ассоль» центрен ӵектэм чеберлыкъя «Нарисуй слона!» инклюзив флешмоб ортчоз. Ӧжыт быгатонлыкъем нылпиос тазалыко пиналъёсын ӵош – искусствоосъя школаосын дышетскисьёсын, Удмурт кун университетысь Искусствоосъя но дизайнъя институтысь студентъёсын но тодмо суредасьёсын ӵош - куинь выжыкылысь слонъёсты суредалозы: атай слонэз, анай слонэз но пичи слонэз. Азьланяз соос Зоопаркын арт-объект луозы. Вань мылкыд карисьёс соин туспуктэмъёс лэсьтыны быгатозы. Суредаськозы «Ассоль» центрын (Коммунаръёслэн урамзы, 239), Зоопаркын но реабилитацияя «Адели» центрын (Ленин нимо урам, 108а). Зоопаркын «Территория детства» нимо программа ортчоз. Валтӥсь сцена вылын элькунысь школа-интернатъёсысь быгатонлыко пиналъёс но карысь творчествоя коллективъёс асьсэды возьматозы. Зоопарке лыктэмъёс тодон-валан сётӥсь аспӧртэм экскурсиосы, шулдыръяськонъёсын городоке, творчествоя пӧртэм площадкаосы пыриськыны быгатозы. Горький нимо гужем садын нылпиослэн, быдэ вуымтэослэн но егитъёслэн йӧскалык театр коллективъёссылэн «Театр но нылпиос» огъяросси фестиваль-конкурссылэн сӥё-дано ворсан ужрадэз ортчоз. Нылпиослэн нуналзы «Дети Земли» нимо бадӟым ӟечлэсьтон концертэн йылпумъяськоз. Нылпиосты утён нуналэ шулдыръяськонъёслэн радлыкенызы пыр-почгес тодматскыны Ижкар ардминистрацилэн  пырыса луэ Тодэ вайытом, 1-тӥ инвожое Удмуртиысь Мунё театр покчи учкисьёсызлы выль спектакльзэ возьматоз. Тегъёс: Ижкар Зоопарк Удмуртия нылпиос Мерлык праздникъёс  